Sitting gestaak weens Covid | Netwerk24
Deur Marelize Barnard 15 Januarie 2021 10:00
Brian Molefe, wat van April 2015 tot November 2016 uitvoerende hoof van Eskom was, het Vrydag voor die Zondo-kommissie getuig, voordat die sitting na afloop van middagete gestaak is weens Covid.
15 Jan. 14:36:00
Zondo-kommissie se sitting opgeskort
Die Zondo-kommissie se sitting gaan nie Vrydagmiddag voort nie, weens Covid-19.
Adjunkhoofregter Raymond Zondo sê iemand na aan hom het positief getoets vir Covid-19.
Hy moet homself isoleer. Die sitting sal moet verdaag.
"Dit is die realiteit vir nou. Daar sal 'n weg gevind moet word vorentoe. Indien die sittings elke keer ontwrig word, sal dit die werk van die kommissie moeilik maak," het Zondo gesê.
Die moontlikheid sal ondersoek word dat die sitting met 'n videoskakel kan voortgaan. – Marelize Barnard
15 Jan. 13:11:46
Die sitting verdaag tot 14:10.
15 Jan. 11:40:49
Molefe se skokgetuienis vanoggend
Brian Molefe, wat in 2015 aangestel is as die uitvoerende hoof van Eskom, het vanoggend sy getuienis begin deur te beweer pres. Cyril Ramaphosa het eintlik Eskom beheer vir sy eie voordeel.
Hy het getuig:
- Ramaphosa het 'n 9,6%-aandeel gekry in 'n nuwe maatskappy wat Glencore gestig het om die Optimum-myn te koop.
- Ramaphosa was 'n swaargewig in die politieke arena en 'n lid van die nasionale uitvoerende komitee (NUK) van die ANC.
- Hy is as voorsitter van dié nuwe Optimum-maatskappy aangestel.
- Glencore het geweet die sukses van die maatskappy sou daarop gegrond wees dat hy 'n nuwe prys vir steenkool met Eskom beding het.
- Hy het staatgemaak op Ramaphosa se betrokkenheid by die maatskappy om dié onderhandeling vir 'n duurder prys vir steenkool te laat slaag.